
Text rozhodnutia
Súd: Krajský súd Bratislava Spisová značka: 17Cb/116/2003 Identifikačné číslo súdneho spisu: 1003899861 Dátum vydania rozhodnutia: 26. 03. 2014 Meno a priezvisko sudcu, VSÚ: JUDr. Jarmila Glončáková ECLI: ECLI:SK:KSBA:2014:1003899861.19 Uznesenie Krajský súd v Bratislave v právnej veci žalobcu: DARTS spol. s r. o., IČO 36 187 178, Brigádnická 2, Košice, proti žalovanému: Centrálny depozitár cenných papierov SR, a. s., IČO 31 338 976, ul. 29. augusta 1/A, Bratislava, zast. Advokátska kancelária Bugala - Ďurček, s. r. o., Bratislava, vedľajšieho účastníka na strane žalovaného v 1. rade: Slovenská republika - Ministerstvo hospodárstva SR, IČO 686 832, Mierová 19, Bratislava, zast. Krivak and Co, s. r. o., JUDr M. Krivák, advokát a vedľajšieho účastníka na strane žalovaného v 2. rade: Transpetrol, a. s., IČO 31 341 977, Šumavská 38, Bratislava, zast. JUDr. O. Korec, advokát, o náhradu škody 342 420,91 Eur s prísl., o návrhu na prerušenie konania, takto r o z h o d o l : Súd návrh žalobcu zo dňa 17. 03. 2014 na prerušenie konania, zamieta. o d ô v o d n e n i e : Žalobca podaním došlým dňa 21. 03. 2014 navrhol, aby súd prerušil konanie do právoplatného skončenia veci vedenej na Krajskom súde v Bratislave pod sp. zn. 17 Cb /117/2003. Podľa názoru žalobcu prebieha na Krajskom súde v Bratislave konanie, v ktorom sa rieši otázka, ktorá môže mať význam pre rozhodnutie súdu v tomto konaní. Vo veci č. k. 17 Cb 117/2003, súd bude musieť vyriešiť otázku vlastníctva akcií spoločnosti Transpetrol, a. s. Uvedené konanie je na odvolacom súde a je nepochybne v pokročilejšom štádiu konania, než toto konanie, ktoré navrhuje žalobca prerušiť. Rozhodnutie Najvyššieho súdu SR bude mať zásadný význam pre konanie vedené v prejednávanej veci. Súd zistil, že vo veci vedenej na Krajskom súde v Bratislave pod č. konania 17 Cb/117/2003 sú totožní účastníci konania, ako v prejednávanej veci, a predmetom sporu je náhrada škody v sume 160 728,21 Eur s prísl. Vo veci č. k. 17 Cb/117/2003 bolo rozhodnuté rozsudkom dňa 27. 06. 2013 tak, že súd žalobcu zamietol. Predmetom sporu, v prejednávanej veci, je náhrada škody vzniknutej porušením právnej povinnosti žalovaného podľa ust. § 56 ods. 1 písm. a/ zákona č. 600/1992 Zb. o cenných papieroch. Z obsahu odôvodnenia rozsudku vo veci č. konania 17 Cb 117/2003 vedenej na Krajskom súde v Bratislave, súd zistil, že žalobca nepreukázal, že je akcionárom, resp. ním bol v roku 2002. V tejto súvislosti súd poznamenáva, že Najvyšší súd SR uznesením zo dňa 31. 01. 2014, č. k. 4 Obo/71/2013 potvrdil uznesenie Krajského súdu v Bratislave č. k. 17 Cb 116/2003-360 zo dňa 16. 10. 2013 ktorým bol zamietnutý návrh žalobcu na prerušenie konania do právoplatného skončenia veci vedenej na Krajskom súde v Bratislave pod č. k. 28Cb/112/2002. Dôvody na prerušenie konania, ktoré Krajský súd v Bratislave vyhodnotil v rozhodnutí zo dňa 16. 10. 2013 sa do termínu rozhodovania o tomto návrhu na prerušenie konania nezmenili. Podľa ust. § 109 ods. 2 písm. c/ OSP, pokiaľ súd neurobí iné vhodné opatrenia, môže konanie prerušiť, ak prebieha konanie, v ktorom sa rieši otázka, ktorá môže mať význam pre rozhodnutie súdu alebo, ak súd dal na takéto konanie podnet. Súd pri svojom rozhodovaní dospel k záveru, že vo veci č. k. 17 Cb 117/2003 neprebieha konanie, v ktorom sa rieši otázka, ktorá môže mať význam pre rozhodnutie súdu. V tejto súvislosti ďalej uvádza, že žalobca nie je aktívne legitimovaný na to, aby pokračoval v konaní vzhľadom k rozsudku Okresného súdu Prešov zo dňa 18. 03. 2013, č. k. 1 Cbi/11/2010-122, ktorým súd určil právny úkon „Zmluva o postúpení pohľadávky“ zo dňa 15. 03. 2007 uzavretý medzi úpadcom a žalovaným DARTS, spol. s r. o., Košice, voči veriteľom v konkurznom konaní vedenom na Okresnom súde Prešov pod sp. zn. 2K/40/2009 za neúčinný. Súd ďalej rozhodol tak, že žalovaný DARTS, spol. s r. o. Košice je povinný vydať pohľadávku voči dlžníkovi CDCP SR, a. s. Bratislava, titulom náhrady škody za nezaplatené dividendy spoločnosti Transpetrol, a. s. Bratislava, za účtovný rok 2002 a jej časť v sume 10 000,- Sk s prísl. je prejednávaná Krajským súdom v Bratislave pod sp. zn. 17 Cb/116/2003 a časť vo výške 10 000,- Sk je prejednávaná Okresným súdom Bratislava I pod sp. zn. 32 Cb /308/2006, do konkurznej podstaty úpadcu. Na základe takto zisteného skutkového a právneho stavu súd návrh na prerušenie konania zamietol. Poučenie: Proti tomuto uzneseniu je možné podať odvolanie do 15 dní odo dňa doručenia uznesenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3 OSP/ uviesť, v čom sa toto rozhodnutie, alebo postup súdu považuje za nesprávny a čoho sa odvolateľ domáha. Odvolanie je potrebné odôvodniť podľa ust. § 205 ods. 2 OSP.

